《鸾啼序•夏景》
清代·彭孙遹

半枕新凉，破好梦一声白鸟。远钟歇、曙色霏微，残莺啼上林杪。

帘幕重重、次第捲，云屏曲曲潇湘晓。看露浓香细茉莉，又开多少。

浅晕才施，薄铅不御，衫子裁纤缟。更青青、非雾非烟，眉山两点慵扫。

倚纱窗、梧竹澄鲜，弄薰风、悠扬未了。正深闺永昼如年，问津谁到。

南园此日，满地绿阴亏蔽，有芳蕖曲沼。乍微雨收痕，翠盖孤擎，红衣双笑。

冰井敲残，纹楸弹罢，倦听高柳玄蝉噪。觉小院无人愈清悄。

簟纹似水，琅玕几度欹眠，钗凤坠盘云搅。

归来庭户，娇困难禁，绣带罗裙袅。最是温泉新浴，玉软花慵，侍儿扶起，风姿偏好。

晚凉初荐，轻容重换，碧栏干外梳头处，恰团圆、好月来相照。

坐看夜色天阶，戏扑流萤，轻罗扇小。

作者简介：彭孙遹（yù）（1631—1700）清初官员、词人，与王士祯齐名，时号“彭王”。字骏孙，号羡门，又号金粟山人，浙江海盐武原镇人。彭孙贻从弟，顺治十六年进士。康熙十八年举博学鸿词科第一，授编修。历吏部侍郎兼翰林掌院学士，为《明史》总裁。诗工整和谐，以五、七言律为长，近于唐代的刘长卿。词工小令，多香艳之作，有“吹气如兰彭十郎”之称。著有《南往集》、《延露词》。